কথায় বলে ‘রাখে হরি, মারে কে’! এই ভিডিও দেখলে আপনিও সেকথাই বলবেন। এক্কেবারে বরাত জোড়ে রক্ষা। রাস্তার মোড়ে লাগানো সিসিটিভি ক্যামেরাতেই ধরা পড়েছে ঘটনা। সিনেমার স্টান্ট দৃশ্যকেও হার মানাবে এই রোমহর্ষক ফুটেজ। না কোনও গল্প নয়। এটাই হয়েছে বাস্তবে। গত শনিবার, ২৪ জুন। ছুটির দিনের সকালে পাব-এ যাবেন বলে বাড়ি থেকে বেরিয়েছিলেন বছর তিপান্নর সাইমন স্মিথ। দক্ষিণ ইংল্যান্ডের রিডিং শহরের বাসিন্দা স্মিথ। সব কিছু ঠিকঠাকই ছিল। কিন্তু পাবে ঢোকার ঠিক আগ মুহূর্তেই যেন একেবারে যমের সঙ্গে দেখা! নিমেষের মধ্যে পিছন দিক থেকে প্রচণ্ড গতিতে একটি বাস তাঁর দিকে তেড়ে আসে। বাসটি বাঁক ঘুরতেই নিয়ন্ত্রণ হারিয়ে ফেলে। সজোড় ধাক্কা মারে সাইমনকে। রাস্তার ওই অংশের ল্যাম্পপোস্টও ভেঙে পড়ে স্মিথের গায়ের উপর। বাসের ধাক্কায় মাটিতে লুটিয়ে পড়েন তিনি।